Diari Oficial de la Generalitat Valenciana


Sumari del DOGV 6374, del 11-10-2010 (2010/10922)

RESOLUCIÓ de 30 de setembre de 2010, de la Secretaria Autonòmica d'Educació de la Conselleria d'Educació, sobre eleccions sindicals per a les juntes de personal docent no universitari.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   6374

Data del DOGV
:   11-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/10939


Data del document
:   30-09-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * centre d'ensenyament
    * ensenyament públic
    * administració de l'ensenyament
    * legislació
    * eleccions sindicals

RESOLUCIÓ de 30 de setembre de 2010, de la Secretaria Autonòmica d'Educació de la Conselleria d'Educació, sobre eleccions sindicals per a les juntes de personal docent no universitari. [2010/10874]  
Per l'Orde de 2 d'agost de 2006, de la Conselleria de Justícia, Interior i Administracions Públiques, s'establixen les normes i s'aproven els models que han de regir els processos d'eleccions a òrgans de representació del personal funcionari al servici de l'administració del Consell de la Generalitat i els seus organismes autònoms.  
Pel Reial Decret 1846/1994, de 9 de setembre, s'aprova el Reglament d'Eleccions als Òrgans de Representació del Personal al Servici de l'Administració General de l'Estat, les normes del qual tenen caràcter supletori per a l'administració de les comunitats autònomes.  
Amb data 2 de setembre de 2010, els sindicats promotors van presentar en l'oficina pública de registre el preavís de celebració d'eleccions sindicals del personal docent no universitari, en l'àmbit de les tres unitats electorals de la Comunitat Valenciana.  
Per a l'adequada realització del procés electoral, és convenient dictar instruccions que són necessàries per a determinats aspectes de les normes que els regulen.  
En virtut d'això, i d'acord amb l'article 8 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, i amb les autoritzacions concedides per la disposició final primera de l'Orde de 22 de setembre de 2006, de la Conselleria de Cultura, Educació i Esport, i en execució d'esta, esta Secretaria Autonòmica d'Educació resol:  
Article 1. Òrgans competents en el procés electoral  
De conformitat amb l'article 4.2 in fine del Reial Decret 1846/1994 (d'ara en avant se citarà només el precepte, referit a este reial decret), l'òrgan competent en matèria de personal, en relació amb el procés electoral del personal docent no universitari, és la Direcció Territorial d'Educació del respectiu àmbit territorial.  
Article 2. Distribució dels censos  
Les direccions territorials d'Educació han de facilitar als sindicats promotors el cens dels funcionaris de la unitat electoral afectada, distribuït per centres de treball.  
Article 3. Iniciació del procés electoral  
Les meses electorals han de constituir-se el dia 4 d'octubre, dia fixat pels sindicats promotors de les eleccions com a data d'iniciació del procés electoral.  
Article 4. Constitució de la mesa electoral coordinadora  
Les meses electorals coordinadores estaran constituïdes pel president o la presidenta, que serà el funcionari o la funcionària de més antiguitat en la unitat electoral, d'acord amb el temps de servicis reconegut, i dos vocals, que seran els funcionaris de major i menor edat d'entre els inclosos en el cens corresponent, i el de menor edat actuarà com a secretari o secretària. Com a suplents es designaran els funcionaris que els seguisquen en més antiguitat i en major i menor edat.  
Article 5. Designació dels membres de la mesa electoral  
Els presidents i els vocals de les altres meses electorals seran els de més antiguitat, major i menor edat dels funcionaris inclosos en el cens de cada una de les meses electorals, i es nomenarà també com a secretari o secretària al de menor edat entre els vocals. Es designaran suplents als funcionaris que els seguisquen en antiguitat, i en major i menor edat.  
Article 6. Trasllat del preavís d'eleccions  
Quan hagen transcorregut els 12 dies hàbils d'exposició del preavís en el tauler d'anuncis de cada direcció territorial d'Educació, el director o la directora territorial, com a òrgan competent, traslladarà del preavís als funcionaris que hagen de constituir la taula coordinadora i, si és el cas, les meses electorals, i els advertirà que els càrrecs són irrenunciables, excepte per impossibilitat per a concórrer. Al mateix temps els directors territorials d'Educació informaran dels sindicats promotors la comunicació que s'efectue als components de les taules.  
Article 7. Número i distribució de les meses electorals  
Els sindicats promotors podran comunicar als directors territorials d'Educació l'acord sobre el número i la distribució de meses electorals, fins al 4 d'octubre de 2010. Estos, al seu torn, remetran este acord als funcionaris que hagen de constituir les meses electorals.  
Article 8. Cens de funcionaris  
Les direccions territorials d'Educació remetran als funcionaris que hagen de constituir les meses electorals coordinadores el cens de funcionaris ajustat al model normalitzat, segons la legislació vigent.  
Les meses electorals coordinadores confeccionaran la llista d'electors, amb els mitjans facilitats per les direccions territorials d'Educació.  
Article 9. Mitjans personals i materials  
En totes les fases del procés electoral, les direccions territorials d'Educació col·laboraran en els termes que preveuen les disposicions vigents, i facilitaran els mitjans personals i materials que en cada cas procedisca.  
Article 10. Permisos del personal docent no universitari  
Els membres de les meses electorals tenen dret a obtindre permís, d'acord al Decret 7/2008, de 25 de gener, del Consell, pel qual es regulen els permisos i les llicències del personal docent no universitari dependent de la Conselleria d'Educació, per a assistir a les sessions que celebren estes meses electorals. En el cas que els sindicats amb capacitat per a promoure eleccions en la unitat electoral corresponent designen un representant en la mesa electoral coordinadora, este gaudirà igualment de permís per a assistir a les sessions.  
Article 11. Designació del representant de l'administració  
En el cas que la mesa electoral requerisca l'assistència d'un representant de l'administració a les seues reunions, el director o la directora territorial d'Educació corresponent procedirà a designar-lo.  
Article 12. Impresos a utilitzar en el procés electoral  
Cada direcció territorial utilitzarà en el procés electoral els impresos a què es referix la disposició final única del Reial Decret 1846/1994.  
Article 13. Producció d'efectes  
Esta resolució tindrà efectes l'endemà de la seua publicació en el Diari Oficial de la Comunitat Valenciana.  
Esta resolució no és definitiva en via administrativa i contra ella podrà interposar-se recurs d'alçada davant del conseller d'Educació, en el termini d'un mes, a comptar de l'endemà de la publicació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 30 de setembre de 2010.- La secretària autonòmica d'Educació: Concepción Gómez Ocaña.